**6/2018.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2018. március 20-i soros, nyílt üléséről*

*Njt. nyilvántartási szám: /2018.*

*Njt-ben rögzítve: 2018. március*

**Mellékletek:**

1.)Meghívó

2.) Jelenléti ívek

3.)Tájékoztató lejárt határidejű képviselőtestületi határozatok végrehajtásáról

4.) Az Üllés, 067/235 hrsz. ingatlan területének igénybevétele *(Gyuris Géza ev. területigénye)*

5.) Az Üllés, 067/235 hrsz. ingatlan területének igénybevétele **(***a**067/205 helyrajzi számú ingatlan megközelítési ügye)*

6.)Vízterhelési díjak 2018. április 1-jei bevezetésének önkormányzat általi tudomásul vétele

7.)Önkormányzati üzemeltetésű Mercedes-Benz típusú autóbusz üzemeltetési szabályzata

8.) TE-RADO-LA Vállalkozásfejlesztési Szociális Szövetkezetbe történő belépés

9.)Kistelek Városi Önkormányzat Homokháti Önkormányzatok Kistérségfejlesztési Társulásához történő csatlakozása

10.) PB ülés jegyzőkönyve

Üllés Nagyközségi Önkormányzat Képviselő-testületének

2018. március 20-i nyílt ülésén meghozott

**H A T Á R O Z A T O K**

**46/2018.(III.20.)önkormányzati határozat**  4.o.

**Tárgy:** A Képviselőtestület 2018. március 20-i nyílt ülésének napirendi pontjai

**47/2018.(III.20.) önkormányzati határozat** 5.o.

**Tárgy**: Tájékoztató lejárt határidejű képviselőtestületi határozatok végrehajtásáról

**48/2018.(III.20.) önkormányzati határozat** 10.o.

**Tárgy**: Tájékoztató a Mórahalmi Járási Hivatal 5 éves tevékenységéről

**49/2018.(III.20.)önkormányzati határozat** 11.o.

**Tárgy:** Az Üllés, 067/235. hrsz. ingatlan terület igénybevétele *(Gyuris Géza ev. területigénye)*

**50/2018.(III.20.)önkormányzati határozat** 12.o.

**Tárgy:** Az Üllés, 067/235. hrsz. ingatlan terület igénybevétele **(***a**067/205 helyrajzi számú ingatlan megközelítési ügye)*

**51/2018.(III. 20.) önkormányzati határozat** 17.o.

**Tárgy:** Önkormányzati üzemeltetésű Mercedes-Benz típusú autóbusz üzemeltetési szabályzata

**52/2018.(III. 20.) önkormányzati határozat** 22.o.

**Tárgy:** Dr. Faragó-Mészáros Judit képviselő személyes érintettsége

**53/2018.(III.20.)önkormányzati határozat** 23.o.

**Tárgy:** Kistelek Városi Önkormányzat Homokháti Önkormányzatok Kistérségfejlesztési Társulásához történő csatlakozása

**54/2018.(III.20.)önkormányzati határozat**  24.o.

**Tárgy:** Zárt ülés elrendelése

**Jegyzőkönyv**

Készült: az Üllés Nagyközségi Önkormányzat Képviselőtestületének 2018. március 20-i soros, nyílt ülésén.

Helye: Polgármesteri Hivatal, Tárgyaló

A képviselőtestület tagjai közül az ülés kezdetekor jelen vannak: Nagy Attila Gyula polgármester, Juhász Attila alpolgármester, Barna Dániel, Dudás János, Fodorné Bodrogi Judit, Németh László képviselők

A település lakói részéről: 1 fő.

Tanácskozási joggal meghívottak közül jelen van:

Dr. Borbás Zsuzsanna jegyző, Dr. Szántó Mária a Mórahalmi Járási Hivatal hivatalvezetője, Marótiné Hunyadvári Zita Csigabiga Óvoda és Bölcsőde vezetője, Vass Péter műhelyvezető, Czékus Péter műszaki ügyintéző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit. Külön köszönti Dr. Szántó Máriát a Mórahalmi Járási Hivatal vezetőjét és az intézményvezetőket.

A Jelenléti ív alapján megállapítja, hogy a Képviselőtestület 7 tagjából 6 fő jelen van, így az ülést határozatképesnek nyilvánítja és azt megnyitja.

Nagy Attila Gyula polgármester: javasolja a napirendek meghívó szerinti megtárgyalását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**46/2018.(III.20.)önkormányzati határozat**

**Tárgy:** A Képviselőtestület 2018. március 20-i munkaterv szerinti, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2018. március 20-i ülésének napirendjét az alábbiak szerint határozza meg:

1. **Beszámoló a lejárt határidejű határozatok végrehajtásáról**

Előadó: Nagy Attila Gyula polgármester

**Aktuális kérdések**

**2.)Tájékoztató a Mórahalmi Járási Hivatal 5 éves tevékenységéről** *(szóbeli előterjesztés)*

Előadó: Dr. Szántó Mária járási hivatalvezető

**3.)Az Üllés, 067/235 hrsz. ingatlan területének igénybevétele** *(Gyuris Géza ev. területigénye)*

Előadó: Nagy Attila Gyula polgármester

**4.)Az Üllés, 067/235 hrsz. ingatlan területének igénybevétele (***a**067/205 helyrajzi számú ingatlan megközelítési ügye)*

Előadó: Nagy Attila Gyula polgármester

**5.)Vízterhelési díjak 2018. április 1-jei bevezetésének önkormányzat általi tudomásul vétele**

Előadó: Nagy Attila Gyula polgármester

**6.) Önkormányzati üzemeltetésű Mercedes-Benz típusú autóbusz üzemeltetési szabályzata**

Előadó: Nagy Attila Gyula polgármestere

**7)TE-RADO-LA Vállalkozásfejlesztési Szociális Szövetkezetbe történő belépés**

Előadó: Nagy Attila Gyula polgármester

**8.)Kistelek Városi Önkormányzat Homokháti Önkormányzatok Kistérségfejlesztési Társulásához történő csatlakozása**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**1.)Napirend**

**Tájékoztató lejárt határidejű képviselőtestületi határozatok végrehajtásáról**

**Előadó:** Nagy Attila Gyula polgármester

*(az előterjesztés a jegyzőkönyv 3. számú melléklete)*

Nagy Attila Gyula polgármester: mindenki megkapta az előterjesztést. Ebben szerepelnek azok a határozatok, amelyet a testület meghozott, illetve azok végrehajtása is.

Kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**47/2018.(III.20.) önkormányzati határozat**

**Tárgy**: Tájékoztató lejárt határidejű képviselőtestületi határozatok végrehajtásáról

**H A T Á R O Z A T**

Üllés Nagyközségi Önkormányzat Képviselőtestülete a „Tájékoztató lejárt határidejű képviselőtestületi határozatok végrehajtásáról” szóló polgármesteri beszámolót áttekintette, és azt a melléklet szerint elfogadja.

Határidő: -

Felelős: Vassné Balogh Márta igazgatási ügyintéző

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**2.)Napirend**

**Tájékoztató a Mórahalmi Járási Hivatal 5 éves tevékenységéről**

Előadó: Dr. Szántó Mária járási hivatalvezető

*(Dr. Szántó Mária Mórahalmi Járási Hivatalvezető szóbeli előterjesztése)*

Nagy Attila Gyula polgármester: átadja a szót Dr. Szántó Máriának, a Mórahalmi Járási Hivatal vezetőjének.

Dr. Szántó Mária, a Mórahalmi Járási hivatal vezetője: szeretne komplex képet adni a hivatal munkájáról. Véleménye szerint a járási hivatal jelenléte Üllésen igen erőteljesen érezhető, hiszen 2013-ban a járási hivatali munkát sikerült úgy elindítani, hogy a meglévő szolgáltatás – korábban Dr. Nyáriné Tajti Anna polgármester által szervezett okmányirodai kirendeltség - nem szűnt meg. 2013. január 1-jén, amikor a járási hivatal felállt, a térségben előzmény nélküli volt. A járás egyébként a magyar közigazgatásban nem ismeretlen képződmény, Mórahalom székhellyel ettől az időponttól kezdve jegyzik a hivatalt. Üllés korábban a szegedi járás része volt.

Öt év telt el, amióta ez az új szervezeti egység megalakult, ez alkalom lehet arra, hogy bizonyos tendenciákat, komplex képet tudjanak adni a tevékenységről. 2018. januárjában a polgármesterek részére volt egy foglalkoztatási fórum, amelyen a településvezetők egy részletes tájékoztatót kaphattak a járási hivatal működéséről is. A Mórahalmi Járási Hivatal az átlaghoz képest sokkal jobb körülmények között indulhatott el, hiszen a frissen átadott Városháza egy részét kapta meg a hivatal. A munkaügyi központ egy állami tulajdonú karbantartott épületben csatlakozott szakigazgatási szervként a hivatalhoz. A gyámhivatal a Városházán, a földhivatal a Millenniumi sétány 17. szám alatt kapott helyet. Az infrastrukturális feltételeik az elmondottak szerint rendben voltak. Köszönet a polgármestereknek és jegyzőknek, a személyi állományuk is úgy állt össze, hogy a településekről átkerült dolgozók jóképességű, gyakorlott munkaerők voltak. 2013-tól egy új munkakör került bevezetésre, a települési ügysegéd, jelenleg e feladatot egy bordányi kolléga látja el. Üllésen megtartották ezt az ügyfélfogadást is, annak ellenére, hogy itt kormányablak működik – az ügyfélforgalom bizonyítja, hogy szükség van rá. 2014-ben az új szabályok egy összerendeződést eredményeztek. 2015. április 1-jétől egy nagyobb léptékű külső és belső integráció történt a kormányhivatalban. Több külső szakigazgatási szerv épült be a kormányhivatal szervezeti egységébe. Ez a járási hivataluknál azt jelentette, hogy az addig 3 szakigazgatási szerv – a gyámhivatal, a földhivatal és a munkaügyi kirendeltség – a hivatal része lett, ekkor lett 4 osztálya a járási hivatalnak. Jelenleg az alábbi felállásban működnek: 2 helyszínnel a kormányablak osztály; a hatósági-; gyámügyi-, és igazságügyi osztály; a földhivatali osztály. 2017-ben a helyszíneiken átalakítások, fejlesztések történtek, Üllésen volt a legnagyobb arányú. Nagy köszönettel tartozik a település vezetőinek az együttműködésért. A Mórahalom Millenniumi sétány 17. szám alatti épületük, illetve a foglalkoztatási osztály épülete is energetikai korszerűsítésen esett át. Kiemeli az önkormányzati kapcsolatrendszerüket. A járási hivatal felállítása után az ő koncepciója az volt, hogy minden településen legyenek jelen, biztosítsák az ügyfélfogadásokat az igények szerint. Ezt sikerült is tartani. Az ügyfélfogadásokat állandó kollégák tartják, így a bizalom megvan. Továbbra is fenntartották a gyámhivatali ügyfélfogadást. Kormányablak a megyében nem sok járásban van - Hódmezővásárhelyen, Mindszenten, Szegeden és Mórahalmon, nemsokára Sándorfalván is nyílik. Nagyon jó kapcsolatot ápolnak a polgármesterekkel, jegyzőkkel és a hivatalokban dolgozó kollégákkal, kölcsönösen segítik egymást és ez igaz Üllésre is. Az

ügyfélforgalom folyamatosan nő. A 2017-ben közel 500 fő vette igénybe az ügysegéd által nyújtott szolgáltatást, jellemzően szociális, lakcím és családtámogatási ügyekben. Kérelmeket más kormányhivatali egységekhez is továbbítanak. 2018. január 1-jétől új eljárási törvény van, amely tovább szűkítette az ügyintézési határidőket, melyet jó szervezéssel tudnak tartani. Nagyon sok – 8000 és 11000 közötti - ügyfél jelenik meg a mórahalmi és az üllési kormányablakban. 2014-2017 között pedig közel 36000 ügyfél jelent meg e két helyszínen. A települési ügysegédek ügyfélforgalmát tekintve folyamatosan növekszik az ügyfelek száma. A járás területén 2017-ben a települési ügysegéd által fogadott ügyfelek száma 7700 fő, a kirendelt gyámügyi ügyintéző által fogadott ügyfelek száma pedig 4500 fő volt. Többmint 10000 embernek nem kellett Mórahalomra beutazni, hanem helyben tudták az ügyeiket intézni. A mobil kormánybuszt Üllésen 5 alkalommal – közel 150 fő vette igénybe - az épület felújítása ideje alatt. A járási hivatal több rendkívüli feladatban vett részt, amelyekben segítséget kaptak az üllési önkormányzattól is. Pl. tanyafelmérést végeztek a kollégák, 499 db volt a felmért tanyák száma. A Csongrád megyei tanyák többmint egyharmada a Mórahalmi járásban található – beszédes szám ez. Kiemeli a közfoglalkoztatási adatokat. 2018. januári adat szerint Üllésen az álláskeresők száma 77 fő, foglalkoztatást helyettesítő támogatásban 20 fő részesült, a közfoglalkoztatottak átlaglétszáma csökkent - 2013-ban 43 fő, 2014-ben 57 fő, 2015-ben 42 fő, 2016-ban 48 fő, 2017-ben 34 fő volt. A településeknek szükségük van a foglalkoztatás ezen formájára, azonban a cél az, hogy ezeket az embereket kivezessék az elsődleges munkaerőpiacra – ami vélhetően magasabb kereseti lehetőséget is adna számukra. Szeretnék, hogy a 25 év alatti álláskeresők elsődlegesen a munkaerőpiacon mérettessenek meg, és ne közfoglalkoztatásban.

Kimutatásra került, hogy a rezsicsökkentés és a bürokráciacsökkentés következtében mely szolgáltatások váltak ingyenessé, és az is, hogy ez egyes feladatoknál ez mennyi megtakarítást eredményezett. A Mórahalmi Járási Hivatal illetékességi területén az ügyintézések kapcsán 81 millió Ft maradt az ügyfelek zsebében. Ehhez hozzájön, hogy Üllésen a helyben történő ügyintézéssel az utazási költségeket sem kellett kifizetni.

Végezetül szeretné megköszöni az együttműködést, a támogatást minden képviselőnek, a polgármesternek és a jegyzőnek.

Aki részletesebb tájékoztatót szeretne, annak elmondja: a Mórahalmi Járási Hivatal munkájáról bővebb anyaga a Csongrád Megyei Kormányhivatal honlapján lesz közzé téve.

Nagy Attila Gyula polgármester: amikor a járásváltásra sor került volt benne egy kis félsz. Az akkori testülettel megvitatták ezt. Volt olyan képviselő, aki a szegedi járáshoz való tartozás mellett érvelt, és volt olyan is aki a mórahalmi járáshoz való tartozás mellett. Akkor sok olyan igényt fogalmaztak meg a mórahalmi járás kapcsán, ami azóta nemcsak, hogy betartásra került, hanem még tovább fejlődött egészen odáig, hogy Üllésen sikerült átadni egy kormányablakot. Ezt mondhatja történelmi jelentőségű intézkedésnek is. Csongrád megyében biztosan Üllés az egyedüli falu - bár szerinte országosan is - ahol kormányablak működik – ez egy óriási lehetőség. Őszintén örül annak is, hogy Sándorfalván is sikerült a kormányablakot megvalósítani.

Emlékszik, hogy 2013-ban mekkora ellenállás volt egy-két önkormányzat és a kormányhivatal között a szervezeti változások kapcsán. Az üllési önkormányzat már az első pillanattól kezdve rendelkezésre állt – a járási hivatal részére biztosította, átadta azokat a dolgozókat, akik a megfelelő kompetenciával rendelkeztek, illetve menni szerettek volna. Biztosították az infrastrukturális feltételeket is a helyi ügyintézéshez. A személyi és a technikai feltételek biztosításáról szóló megállapodások teljeskörűen megvalósításra kerültek. Az együttműködés mindvégig rugalmas

volt. Erre szükség is volt, mert időközben változtak az ügykörök, több átkerült a kormányhivatalhoz. Az együttműködés olajozottságát nagyon jól mutatja, hogy 2017-ben úgy lett átadva a kormányablak, hogy az év elején még szinte semmit nem tudtak róla, csak harcoltak érte. Amikor a kialakítás az energetikai racionalizálással elkezdődött, még akkor sem tudták, hogy lesz-e kormányablak, vagy sem. Ezt egy későbbi döntés alapozta meg. A beruházás kormányablak részét, valamin az épület energetikai korszerűsítését önkormányzati önerő nélkül, kormányhivatali forrásból tudták megvalósítani, az önkormányzatnak csak minimális saját forrást kellett biztosítani az épület teljes felújításához. Ez a beruházás egy óriási lehetőség az üllésiek és az környékben lakók számára. A kérdés, hogy mi lesz a jövő? Bízik benne, hogy minden a jelen állapotában tartható lesz.

Köszöni a járási hivatali dolgozók munkáját, együttműködését, nagyon sokat egyeztettek, főleg a fejlesztés kapcsán.

Dudás János ÜB elnök: örömmel látja, hogy földhivatali ügyintézés is van a kormányablaknál. Nem tudja, van-e arra lehetőség, hogy ezen ügyintézést is lehessen bankkártyával fizetni? Megkönnyítené, meggyorsítaná az eljárást, nem kellene a postai csekkes befizetést közbe iktatni, ami az ügyfélsorrendet is boríthatja.

A másik: a földhivatali ügyintézéshez sok esetben csatolni kell a földhasználati bejelentést. Ha ezt a dokumentumot az üllési ügyintéző is ki tudná adni, az nagyban megkönnyítené a szolgáltatást igénybe vevők dolgát.

Észrevételeit nem negatívumként jelzi, örül az itt igénybe vehető szolgáltatásoknak, csupán jelezni szeretné, ha mód van rá, változtassanak.

Dr. Szántó Mária, a Mórahalmi Járási hivatal vezetője: sajnos minden szolgáltatást nem tudnak elhozni – és nem azért, mert nem szeretnék, hanem – azért, mert vannak olyan törvényi kötöttségek, hogy mi intézhető kormányablakban és mi nem. Egy további fejlesztéssel le szeretnék választani a földhivatalt az kormányablakról, hogy ne kelljen olyan sokat várni. Az látszódik, hogy a két hivatal együtt történő ügyfélfogadása okozhat anomáliákat.

Megnézi a kérések teljesíthetőségét, de pozitív változást nem tud ígéri. Annyit azért elmond, a földhivatali ügyintézések elég speciálisak, komplexek, esetenként több kolléga együttes ügyintézését igénylik – nehezítve a kitelepülés lehetőségét. A kormányablakos ügyintéző nem földügyes, illetve kötik őket a kormányablakba beadható ügyek, ezek listázva is vannak.

Németh László képviselő: nemrégiben járt több okmányirodában is, napi szinten. A várakozás nem csökkent, inkább növekszik, az alkalmazottak túlhajszoltak, ki vannak zsigerelve, a fizetésük nem magas. Ő azt látja, hogy a bürokrácia az abszolút nem csökkent. Nem a kormányablakok számát kellene növelni, hanem a bürokráciát csökkenteni, illetve az internet adta lehetőségeket kihasználva az online ügyintés lehetőségét növelni. Egyszerűsíteni kellene a dolgokat, nem bonyolítani. Abszolút nem érzi, hogy most könnyebb lenne, mint akár 5 évvel ezelőtt.

Dr. Szántó Mária, a Mórahalmi Járási hivatal vezetője: elég sok dokumentum született az utóbbi időben a közigazgatás korszerűsítését, az informatikai csatornák kihasználását illetően. Az időpontfoglalással kapcsolatosan folyamatosan fejlesztették a rendszert. Akinek időpontja van, mert nem szeretne várakozni, azt az ügyfelet pontosan beszólítják. Az egyik fejlesztés az ügyfelek alkalmassá tételére vonatkozik, mind a rendszerhasználat, mind a technikai feltételek megteremtése

terén. A másik fejlesztés pedig arra vonatkozik, hogy egyre több ügyet lehessen elektronikusan intézni. 2018. január 1-jétől minden önkormányzat köteles biztosítani az elektronikus ügyintézés lehetőségét. Az elektronikus ügyintézést biztosító rendszerek, nagyrendszerek, nagyon sok pénzbe kerülnek – folyamatosan kell őket bevezetni.

A kormányablakok kialakítása egy sikertörténet, bárki, bármit is mond – minél több ügyet lehet ott indítani, intézni, annál jobb. Ez az ügyintézési lehetőség Üllésen is lehetővé vált. Valóban fontos az, hogy a várakozási idő csökkenjen, azok csökkentek is. Az ügyintézőknek nagyon tájékozottaknak kell lenniük, nagyon sok ügyfél jut egy ügyintézőre. Fontos az, hogy az „ügyfélfronton” megfáradt ügyintézőket háttérmunkára is át tudják adni. A Mórahalmi Járási Hivatalban egy-egy napon 200 ügyfél fordult meg, éppen ezért határozták azt el, hogy a jövőben fejleszteni fogják a hivatalt, több ablakot, több ügyintézőt vonnak be a rendszerbe. A mostani Városház épületéhez egy új szárny fog épülni, melyben a járási hivatal kap helyet. A foglalkoztatási osztályon az elektronikus ügyintézés már teljesen elfogadott. Az elektronikus fejlesztések folyamatban vannak.

Németh László képviselő: köszöni, de ő nem a fejlesztésekre gondolt, hanem arra, hogy a bürokráciát csökkenteni kellene.

Dr. Szántó Mária, a Mórahalmi Járási hivatal vezetője: nagyon sok olyan ügytípus van, ahol az eddigi engedélyezés, bejelentési kötelezettséggé alakult – pl. a 300 m2 alatti családi házépítésnél. Ugyanez a helyzet a korábbi vállalkozói engedélyezésnél, itt jelenleg szintén csak bejelentési kötelezettség van. Sok ügy esetében egyszerűsödtek az eljárási folyamatok, az ügyintézési határidők csökkentek. Akár eljárási folyamatban, akár díjfizetési kötelezettségben kedvező folyamatok történtek, illetve vannak folyamatban.

Németh László képviselő: minden telefonon van kamera, a személyi igazolványt is meg lehetne csinálni otthoni fotóval, bármilyen alkalmazással. Millió dolgot lehetne egyszerűsíteni, ha akarnák, de nem ez a cél. Nem fejleszteni kéne, hanem leépíteni.

Nagy Attila Gyula polgármester: az üllési kormányablaknál – kivéve, ha dömpingidőszak van, pl. év végén kivonják a gépjárműveket a forgalomból - hosszú sorokat nem látott, pedig gyanítja, hogy az ügyfélforgalom ugyanannyi. Szegeden biztos vannak olyan kormányablakok, amelyek nagyon leterheltek. További bürokráciacsökkentésre szükség van, azt aláhúzza.

Dr. Szántó Mária, a Mórahalmi Járási hivatal vezetője: kormányablakoknál vizsgálták az ügyfélelégedettséget, melyek 5-ös skálán a kormányablak kialakítása, megközelíthetősége, a takarítás, az ügyintéző udvariassága, segítőkészsége, szakértelme, gyorsasága tekintetében kivétel nélkül 4-5-ös értékelést kaptak. 2016-2017-ben a várakozási idő az esetek 99,4 %-ában nem haladta meg a 20 percet, sőt az esetek 92,5 %-ában a 10 percet sem – ezek a mutatók 2017-ben még tovább csökkentek. Igyekeznek gyorsak lenni, de a gyorsaság nem mehet rovására a szakszerűségnek.

Igyekeznek az ügyintézést kényelmesebbé tenni, de pl. a személyi azonosító okmányok elkészítésénél figyelembe kell azt venni, hogy Magyarország a schengeni rendszer része, tehát pl. a személyi okmány előállítása központi rendszerben a legmagasabb biztonsági fokozaton történik. A biztonsági szintek nem hághatók át. A járási hivatal feladata az, hogy az ügyfél minél kevesebbet várjon, minél udvariasabban és gyorsabban legyen kiszolgálva.

Nagy Attila Gyula polgármester: további kérdés, észrevétel van-e? Amennyiben nincs, úgy javasolja a hivatalvezető tájékoztatójának elfogadását.

A Képviselőtestület 6 igen szavazattal a javaslattal egyetért, és az alábbi határozatot hozza:

**48/2018.(III.20.) önkormányzati határozat**

**Tárgy**: Tájékoztató a Mórahalmi Járási Hivatal 5 éves tevékenységéről

**H A T Á R O Z A T**

Üllés Nagyközségi Önkormányzat Képviselőtestülete Dr. Szántó Mária, a Mórahalmi Járási Hivatal vezetője „Tájékoztató a Mórahalmi Járási Hivatal 5 éves tevékenységéről” tárgyú szóbeli tájékoztatójával egyetért.

Határidő: -

Felelős: -

Erről jegyzőkönyvi kivonaton értesül:

1) Nagy Attila Gyula polgármester

2) Irattár

*(1 fő helyi lakos távozik az ülésteremből)*

**3.)Napirend**

**Az Üllés, 067/235 hrsz. ingatlan területének igénybevétele**

*(Gyuris Géza ev. területigénye)*

Előadó: Nagy Attila Gyula polgármester

*(az előterjesztés a jegyzőkönyv 4. számú melléklete)*

Nagy Attila Gyula polgármester: a napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság 3 igen szavazattal a javaslattal egyetért.

Barna Dániel képviselő: az idei és a tavalyi megállapodásában is benne volt, hogy a vállalkozó vállalja a horgászoknak napijegy árusítását. Gyuris Gézánál az elmúlt évben nem lehetett vásárolni jegyet, állítólag az egyesület vezetőségét sem kereste meg e témában.

Nagy Attila Gyula polgármester: volt ezzel kapcsolatosan egyeztetés?

Barna Dániel képviselő: szerinte, nem.

Czékus Péter műszaki ügyintéző: egyeztet e témában a vállalkozóval.

Barna Dániel képviselő: ha nem vállalja, ne írják bele a területbérleti szerződésbe.

Nagy Attila Gyula polgármester: kérdés, észrevétel van-e még? Amennyiben nincs, úgy javasolja, a határozati javaslat elfogadását.

A Képviselőtestület 6 igen, szavazattal a javaslattal egyetért, és az alábbi határozatot hozza:

**49/2018.(III.20.)önkormányzati határozat**

**Tárgy:** Az Üllés, 067/235. hrsz. ingatlan terület igénybevétele *(Gyuris Géza ev. területigénye)*

**H A T Á R O Z A T**

1. Üllés Nagyközségi Önkormányzat Képviselő-testülete hozzájárul ahhoz, hogy Gyuris Géza egyéni vállalkozó Üllés, Dorozsmai út 63a sz. alatti lakos az Üllés 067/235 hrsz. alatt nyilvántartott 16,9709 ha rét művelési ágú területen vendéglátó tevékenység gyakorlása céljából – 2018. április 1-jétől – 2018. szeptember 30-ig terjedő időszakra büfékocsit helyezzen el és azt a szükséges szakhatósági engedélyek birtokában üzemeltesse.

2. A Képviselő-testület felhívja Gyuris Géza egyéni vállalkozó figyelmét arra, hogy a tevékenység megkezdéséhez szükséges szakhatósági engedélyek beszerzése, az azzal járó költségek viselése kizárólag őt terhelik.

3. A Képviselő-testület az 1.) pontba foglalt tevékenység gyakorlásához az Üllés, 067/235 hrsz.-ú ingatlan területéből 20 m2-t jelen határozat melléklete szerinti terület-bérleti szerződésben foglaltak szerint biztosít.

4. A Képviselő-testület felhatalmazza Nagy Attila Gyula polgármestert arra, hogy a határozati javaslat mellékletét képező területbérleti szerződést Gyuris Géza egyéni vállalkozóval aláírja.

**Határidő:** azonnal

**Felelős:** Nagy Attila Gyula polgármester

Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester

2. dr. Borbás Zsuzsanna jegyző

3. Czékus Péter műszaki ügyintéző

4. Fáncsik Judit pénzügyi-gazdálkodási csoportvezető

5. Gyuris Géza Üllés, Dorozsmai út 63/a

6. Irattár

**4.)Napirend**

**Az Üllés, 067/235 hrsz. ingatlan területének igénybevétele (***a**067/205 helyrajzi számú ingatlan megközelítési ügye)*

Előadó: Nagy Attila Gyula polgármester

*(az előterjesztés a jegyzőkönyv 5. számú melléklete)*

Nagy Attila Gyula polgármester: Monotori Jánosné és Tanács Istvánné megkereste az önkormányzatot, hogy van a horgásztón belül egy földterületük, aminek megközelíthetősége csak önkormányzati területről lehetséges. A napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság 3 igen szavazattal a javaslattal egyetért.

Nagy Attila Gyula polgármester: egy szolgalmi jogot kellene bejegyeztetni az adott szakaszra, a kérelem elfogadásának akadálya szerinte nincs. Mindenképpen elő kell segíteni azt, hogy a földjét a kérelmező meg tudja közelíteni. Szó volt a földterület jövőbeni közművesítéséről is, ehhez kérnie kell majd az önkormányzat hozzájárulását.

Kérdés, észrevétel van-e még? Amennyiben nincs, úgy javasolja, a határozati javaslat elfogadását.

A Képviselőtestület 6 igen, szavazattal a javaslattal egyetért, és az alábbi határozatot hozza:

**50/2018.(III.20.)önkormányzati határozat**

**Tárgy:** Az Üllés, 067/235. hrsz. ingatlan terület igénybevétele **(***a**067/205 helyrajzi számú ingatlan megközelítési ügye)*

**H A T Á R O Z A T**

1. Üllés Nagyközségi Önkormányzat Képviselő-testülete hozzájárul ahhoz, hogy Tanács Istvánné, 6794 Üllés, Dózsa György utca 20. szám és Monostori Jánosné, 6794 Üllés, Móra Ferenc utca 19. szám alatti lakosok az Üllés 067/235 hrsz. alatt nyilvántartott 169709 m2 nagyságú rét földterületén keresztül a tulajdonukban lévő 067/205 helyrajzi számú ingatlant a legrövidebb úton megközelítsék, valamint az úton keresztül a közmű lecsatlakozást és ingatlanra való lekötést megvalósítsák.

2. A Képviselő-testület felhívja Tanács Istvánné és Monostori Jánosné figyelmét arra, hogy a közmű lecsatlakozáshoz és ingatlanra való lekötéshez szükséges szakhatósági engedélyek beszerzése, az azzal járó költségek viselése kizárólag Őket terhelik.

3. A Képviselő-testület az 1.) pontba foglalt tevékenység gyakorlásához az Üllés, 067/235 hrsz.-ú ingatlan területéből 1140 m2-t az előterjesztés melléklete szerinti megállapodásban foglaltak szerint biztosít.

4. A Képviselő-testület felhatalmazza Nagy Attila Gyula polgármestert arra, hogy az előterjesztés javaslat mellékletét képező megállapodást Tanács Istvánnéval és Monostori Jánosnéval aláírja.

**Határidő:** azonnal

**Felelős:** Nagy Attila Gyula polgármester

Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester

2. dr. Borbás Zsuzsanna jegyző

3. Czékus Péter műszaki ügyintéző

4. Fáncsik Judit pénzügyi-gazdálkodási csoportvezető

5. Tanács Istvánné, 6794 Üllés, Dózsa György utca 20.

6. Monostori Jánosné, 6794 Üllés, Móra Ferenc utca 19., 7. Irattár

**5.)Napirend**

**Vízterhelési díjak 2018. április 1-jei bevezetésének önkormányzat általi tudomásul vétele**

Előadó: Nagy Attila Gyula polgármester

*(az előterjesztés a jegyzőkönyv 6. számú melléklete)*

Nagy Attila Gyula polgármester: a napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság tárgyalta a napirendet és az előterjesztést nem fogadta el.

Nagy Attila Gyula polgármester: Maróti Mihály a Viziközmű Társulat volt elnöke tett fel néhány olyan kérdést, amikre ők nem tudnak válaszolni – kérdései jogosak voltak. A vízterhelési díjak emelése kapcsán a cég a szennyvíztisztító üzem működése során felmerülő plusz költségekre hivatkozik. A díj matematikai képlet alapján kerül megállapításra, ezt az díjat vitatta Maróti Mihály – amivel ő maga is egyetért. Ha a testület nem hagyja jóvá, attól függetlenül érvényesítik az emelést. A következő testületi ülésre meghívást kap a cég képviselője.

Dr. Borbás Zsuzsanna jegyző: a Pénzügyi Bizottsági ülésen elmondta, hogy a százalékosan magas díjemelkedés kapcsán részletezést kért az Alföldvíz Zrt közgazdasági osztályvezetőjétől, aki a válaszát ma délelőtt el is juttatta. A levélben részletesen leírta, hogy mi az emelkedés jogalapja.

A környezetterhelési díjról szóló törvény alapozza meg az Alföldvíz Zrt-t üzemeltető részéről e díj alkalmazását. A levélből idéz: „egy településre meghatározott vízterhelési egységdíj változása a megelőző évhez viszonyítva jelentősen függ egyrészt attól, hogy a becsült telepi szennyezőanyag tartalom ténylegesen hogyan alakul, a számlázott mennyiség a tervezett mennyiséghez viszonyítva nő, vagy csökken, másrészt, hogy a megelőző években az adott településen az eltérésekből következően megtakarítás, vagy hátralék keletkezett-e? Ezen hatások Üllés község esetében is megjelennek a vízterhelési egységdíjak évek közötti egymáshoz való viszonyának alakulásában. A Forráskút szennyvíztisztító telepen (mely Üllés község szennyvizét is tisztítja) 2017. évben a csatornamű műszaki adottságai következtében (téli időszakban a szennyvíz hőmérsékletének nagymértékű csökkenése miatt a telep szennyezőanyag-eltávolítási hatásfoka romlik) többször fordult elő határérték túllépés, mely azt eredményezte, hogy a 2017. évi díjfizetési kötelezettség összege meghaladta a tervezett összeget és ezzel együtt a beszedett vízterhelési díj összegét is. Az így keletkezett hátralékot a fent részletezett „null-szaldós kassza” elv alapján 2018. évi egységdíjak meghatározásánál vettük figyelembe. Emellett 2018. évre a 2017. évi tényleges befizetési kötelezettség nagységrendjével tervezetük meg a díjfizetési kötelezettséget. Ezen két hatás összege együttesen eredményezte az egységdíjak emelkedését 2018. évre.”

A cég meg kívánta jegyezni, hogy a tisztító telep éppen aktuális működése következtében a tisztított szennyvíz minőségének határértékén belüli ingadozása évente a vízterhelési díj esetében plusz-mínusz 20-30 %-os eltéréseket is eredményezhet, mely előfordulása normál üzemszerű működés mellett teljesen természetes. A bizottsági ülést követően szóban egyeztetett a közgazdasági osztályvezetővel. Ő elmondta, a cég a törvény adta szorzószámok és a tényleges

kapacitási adatokat figyelembe véve – az Igazgatósági Szabályzatuk alapján – akkor is alkalmazzák ezeket a díjakat, ha a testület ezt nem veszi tudomásul – ez törvényben foglalt joguk, ezzel élnek is.

Nagy Attila Gyula polgármester: rendben van, a díjemelkedésről egy részletesebb tájékoztatót is kérnek, ő maga sem fogadja el az előterjesztést.

Dudás János ÜB elnök: a szennyvíztisztító mű megvalósítása komoly terveken alapul. A tervnek illett volna tartalmazni pl. a hőmérsékleti kihatásokat a kibocsátott szennyvíz minőségére vonatkozóan. Ezek a tervek az Alföldvíz Zrt-vel, mint leendő üzemeltetővel egyeztetve lettek. Az Alföldvíz Zrt, a kivitelező szakemberei állandó kapcsolatban voltak az egyeztetések során, ezen egyeztetések során kialakultak a szolgáltatási díjak. Valaki rosszul végezhette a munkáját ebben a projektben. Bármilyen magyarázat lehetséges ilyen alapon - pl. az időjárás változása kapcsán.

Nagy Attila Gyula polgármester: a projekt megvalósításán jelentős számú mérnök dolgozott, a cég vezetősége „húzta alá a tervet”, ami alapján meg lett építve a szennyvíztisztító. Az lett megépítve, amit a szakhatóság javasolt, sok választása a településeknek nem volt. Véleménye szerint egyébként az egyik legjobb technológia lett kiválasztva, de ahhoz, hogy a rendszer így működött hozzájárulhatott az is, hogy nagymennyiségű sav került a hálózatba, ami maradandó károkat is okozhatott. Ez a hiba év végére kijavításra került. Az előterjesztést ő sem fogadja el, kíváncsi a cég részletesebb válaszára. Valamelyik testületi ülésen meghallgatják a cég képviselőjét.

Dr. Borbás Zsuzsanna jegyző: az önkormányzatoknak 2014-től megszűnt az ármegállapító joga. A szolgáltató a szakminisztérium útmutatása által számolt díjakkal végezheti a tevékenységét. A testületnek nincs beleszólási joga az alkalmazott díjakba.

Nagy Attila Gyula polgármester: megszólalási jog van.

Dr. Borbás Zsuzsanna jegyző: igen, véleményt bármikor nyilváníthat.

*(Dr. Faragó-Mészáros Judit 16 óra 8 perckor megérkezik az ülésterembe)*

Nagy Attila Gyula polgármester: megállapítja, hogy a testület 7 tagjából 7 képviselő jelen van, az ülés határozatképes.

Németh László képviselő: ha a rendszerben baleset, vagy szándékos rongálás történik, az igazából nem az ő „saruk” lenne. Biztosítás nem létezik erre a telepre? A savrongálást nem a díjemeléssel kellene fedezni.

Nagy Attila Gyula polgármester: ez a helyzet ennél jóval bonyolultabb. Ő egy pár kooperációs ülésen ott volt, ahol a „forró labdát” egymásnak dobálták az illetékesek. Ilyen helyzet nagyon sok helyen van az országban, előfordulhat. Ő nem gondolta volna, hogy a savszennyezés kihatással lesz a díjakra is, ezzel most szembesült.

Barna Dániel képviselő: ha most a testület elfogadja, akkor a lakosság őket fogja hibáztatni az áremelésért – holott nekik az ármegállapításban, díjemelésben semmi kompetenciájuk nincs.

Németh László képviselő: ő ezért szokott a „kötelező” igenekre is nemmel válaszolni, mert a véleményét szeretné kinyilvánítani.

Nagy Attila Gyula polgármester: aki tudomásul veszi az Alföldvíz Zrt által megküldött – 2018. április 1-jei hatállyal bevezetni kívánt vízterhelési díjakat azt kéri, kézfeltartással jelezze, melyet szavazásra bocsát.

Képviselőtestület 7 nem szavazattal a határozati javaslatot nem fogadta el.

**6.) Napirend**

**Önkormányzati üzemeltetésű Mercedes-Benz típusú autóbusz üzemeltetési szabályzata**

Előadó: Nagy Attila Gyula polgármestere

*(az előterjesztés a jegyzőkönyv 7. számú melléklete)*

Nagy Attila Gyula polgármester: a napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság 3 igen szavazattal a javaslattal egyetért.

Dudás János ÜB elnök: van a Mercedes-Benz autóbusz, emellett van még egy Ford és Mercedes kisbusz is. Ő javasolja ezen járműveknek garázs, vagy megfelelő tárolási hely biztosítását. Fájlalja, hogy pl. a Ford kint áll a szabad ég alatt, lelepi a hó. Nyáron sem tesz jót, ha a 40 fok égeti az üléshuzatokat. Kérését a „jó gazda” gondossága megkívánná.

Czékus Péter műszaki ügyintéző: az idei költségvetésben betervezésre került a garázs megvalósításának költsége. Egyenlőre fóliasátorral oldanák meg a kérdést, amint mobilgarázs megvalósítására lehetőség mutatkozik, azt valósítják meg.

Dudás János ÜB elnök: a tűzoltó autó garázsában az autó helyére nem férne be?

Nagy Attila Gyula polgármester: oda jön egy új tűzoltó autó. Az autó beszerzése szintén be van tervezve a költségvetésbe, amíg a beszerzés meg nem történik, addig beállhat az autóbusz.

A km díjakat meghatározták, szerinte ez a helyi intézményeknek, iskolának, civil szervezeteknek elfogadható. Egyéb külső megrendelők számára egyharmadával lenne több az ár. Ha időközben kiderül, hogy a díjakat alul kalkulálták, akkor a díjtételeket a testület felülvizsgálja.

Marótiné Hunyadvári Zita Csigabiga Óvoda és Bölcsőde vezetője: lehet tudni a pontos díjtételeket?

Nagy Attila Gyula polgármester: az intézményeknek, iskolának és a civil szervezetknek 200 Ft/km, az egyéb külső megrendelőnek pedig 300 Ft/km. Egy a díj az egynapos külföldi utak esetében,

nyilván ez – távolságokat tekintve - Szerbiára értendő. Többnapos külföldi út esetén a díj az intézményeknek, iskolának, civil szervezeteknek 250 Ft/km, az egyéb megrendelőknek pedig 350 Ft/km. Ezek a díjak szerinte korrektek.

Dudás János ÜB elnök: a sofőr díjazásával kapcsolatosan kérdezi, az 1000 Ft/ óra vezetett óra? Ez nettó, vagy bruttó értendő?

Nagy Attila Gyula polgármester: az 1000 Ft-os óradíj bruttó összeg.

Czékus Péter műszaki ügyintéző: az igénylő kifizeti a megtett km utáni összeget, az önkormányzat pedig minden hónap 5-ig számol el a sofőrrel. A sofőr a tengelyen töltött órákat írja és vezeti a menetlevelet. A sofőrnek a minimálisan kifizetendő összeg minimum 4 óra. A költség- és díjbecslés átlagos 100 km-es utakhoz igazodva készült. A lényeg az igénylőnek nem kell foglalkozni a sofőr díjával, kivéve akkor, ha az út többnapos, mert akkor a szállást, étkezést biztosítani kell számára. Amennyiben autópálya díjat, parkolást, kompdíjat, a plusz sofőr díját szintén külön kell fizetni.

Marótiné Hunyadvári Zita Csigabiga Óvoda és Bölcsőde vezetője: egy sofőr hány órát vezethet?

Czékus Péter műszaki ügyintéző: a sofőr a kötelező állással együtt maximum 10 órát vezethet, azt, hogy milyen beosztásban, milyen pihenőidőkkel, a sofőr pontosan tudja, a program ismeretében érdemes vele egyeztetni.

Marótiné Hunyadvári Zita Csigabiga Óvoda és Bölcsőde vezetője: a sofőr személye már ismeretes?

Nagy Attila Gyula polgármester: még nem, több sofőr is szóba került.

A busz bérlésének lehetőségéről értesítjük az érintetteket.

Fodorné Bodrogi Judit képviselő: esetleg az újságban is?

Nagy Attila Gyula polgármester: majd igen. Egyenlőre hétvégén elsőbbséget élveznek a sportolók, a focisták. Hétközben az intézmények, iskola kérelmezhetik a buszhasználatot, szabad kapacitás esetén pedig egyéb, külső személyek.

Marótiné Hunyadvári Zita Csigabiga Óvoda és Bölcsőde vezetője: mikortól lehet az igényeket benyújtani? A tavaszi kirándulások kapcsán már gondolkodhatnak a buszhasználaton?

Nagy Attila Gyula polgármester: szerinte, igen. A kérelmekkel ebben a hónapban még várjanak, áprilistól már be lehet nyújtani.

Czékus Péter műszaki ügyintéző: az intézmény dolgozói között, illetve a FONÓ Néptáncegyüttes tagjai között is van olyan személy, aki vezetheti a járművet. A bérlők ugyanúgy kifizetnék a kilométer díjat, az önkormányzat pedig kifizetné a sofőr napidíját. Az, hogy a sofőr a kifizetett napidíjat visszaadja-e az intézménynek, civil szervezetnek, az már az ő belső ügyük.

Nagy Attila Gyula polgármester: arra azért gondoljanak ebben az esetben is, hogy a sofőrnek felelőssége van.

Czékus Péter műszaki ügyintéző: a szerződésben benne lesz, hogy milyen dokumentumok, feltételek szükségesek a busz vezetéséhez. Csak olyan ember vezetheti a buszt, aki szerződést kötött az önkormányzattal. A használat iránti kérelmet a tervezett használat időpontját megelőzően legalább 10 nappal korábban kell benyújtani. Az utaslistát pedig legkésőbb az indulást megelőző nap 16 óráig kellene leadni.

Marótiné Hunyadvári Zita Csigabiga Óvoda és Bölcsőde vezetője: hány személyes a busz?

Czékus Péter műszaki ügyintéző: 22+1 fő, a „hasznos” létszám 22.

Dr. Borbás Zsuzsanna jegyző: kihangsúlyozza – amit a szabályzat elég részletesen tartalmaz – hogy a kárfelelősségre is igyekeztek nagy hangsúlyt fektetni. A buszon lévő károkozásért az igénybe vevő felel, a buszsofőrnek van egy másfajta felelőssége is. Az önkormányzat semmilyen felelősséget nem vállal az igénybevétel során az igénylő és utasai testi épségéért.

Az önkormányzat Cascot kötött többek között a buszon lévők testi épségének a biztosítására – ennyi lenne az önkormányzati kárfelelősség.

Marótiné Hunyadvári Zita Csigabiga Óvoda és Bölcsőde vezetője: minden ülés el van látva biztonsági övvel?

Nagy Attila Gyula polgármester: ő úgy tudja, hogy igen.

További kérdés, észrevétel van-e még? Amennyiben nincs, úgy javasolja, a határozati javaslat elfogadását.

A Képviselőtestület 7 igen, szavazattal a javaslattal egyetért, és az alábbi határozatot hozza:

**51/2018.(III. 20.) önkormányzati határozat**

**Tárgy:** Önkormányzati üzemeltetésű Mercedes-Benz típusú autóbusz üzemeltetési szabályzata

**H A T Á R O Z A T**

1. Üllés Nagyközségi Önkormányzat Képviselő-testülete a PMR-183 forgalmi rendszámú MERCEDES-BENZ SPRINTER 515CDi típusú autóbusz üzemeltetési szabályzatát az előterjesztés melléklete szerinti tartalommal jóváhagyja.

2. A Képviselő-testület megbízza és felhatalmazza a polgármestert arra, hogy az autóbusz üzemeltetésével összefüggő intézkedéseket megtegye, a szükséges dokumentumokat aláírja.

**Határidő:** azonnal

**Felelős:** Nagy Attila Gyula polgármester

Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester

2. dr. Borbás Zsuzsanna jegyző

3. Czékus Péter műszaki ügyintéző

4. Fáncsik Judit pénzügyi-gazdálkodási csoportvezető

5. Irattár

Nagy Attila Gyula polgármester: az ülés folytatása előtt – 16.24 perckor - technikai szünetet rendel el.

Nagy Attila Gyula polgármester: az ülés 16 óra 27 perckor folytatódik. Megállapítja, a képviselőtestület 7 tagjából 7 jelen van, az ülés határozatképes.

Tájékoztatja a jelenlévőket, hogy halaszthatatlan dolog jött neki közbe, így az ülésről távoznia kell. Az ülés vezetését a Képviselőtestület SZMSZ-ének 23.§ (1) bekezdése értelmében az alpolgármesternek adja át.

*(Nagy Attila Gyula polgármester 16 óra 29 perckor távozik az ülésteremből)*

Juhász Attila alpolgármester: megállapítja, hogy a testület 7 tagjából 6 fő jelen van, megállapítja, hogy az ülés határozatképes.

**7)Napirend**

**TE-RADO-LA Vállalkozásfejlesztési Szociális Szövetkezetbe történő belépés**

Előadó: Nagy Attila Gyula polgármester

*(az előterjesztés a jegyzőkönyv 8. számú melléklete)*

Juhász Attila alpolgármester: a napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság 2 nem és 1 tartózkodás szavazattal az előterjesztés elfogadását nem támogatta.

Juhász Attila alpolgármester: a Pénzügyi Bizottsági ülésen kérdésként merült fel, a szövetkezetnek mi a fő profilja?

Dr. Faragó-Mészáros Judit képviselő: az alapszabályban 57 tevékenységi kör van felsorolva, de ezek nem mindegyikét látják el napi szinten. A szövetkezet adatai nyilvánosak, a mérleget közzé kell tenni, az árbevétel is publikus. Fő tevékenységként azt kell meghatározni, amiből a legtöbb árbevételük származik, ez az üzletviteli és egyéb tanácsadás, másodsorban pedig a munkaerőkölcsönzés.

Az előző testületi ülésen elmondta, ez a szociális szövetkezet a megalapítása óta Üllésen működik. Jogszabály rendelkezik arról, hogy 2018. január 1-jétől csak az a szociális szövetkezet működhet tovább, akinek vagy karitatív tevékenységet végző civil szervezet, vagy önkormányzat tagja.

Ruzsán pl. két szociális szövetkezet van, ott a polgármester nem idegenkedett az együttműködés ezen formájától, sikeresen pályáztak már. Ott a vásártér működtetése is ebben a formában üzemel. Öttömösön is van önkormányzati tagsággal szociális szövetkezet.

A szociális szövetkezet nem örült a törvénymódosításnak. Két lehetősége adódik: vagy kidobják a „kukába” ezt a 2013. óta jól működő céget, mert nem tudnak a törvényi feltételeknek megfelelni, vagy keresik az együttműködés lehetőségét. Helyben karitatív szervezet nincs. Számára – a székhely kapcsán is - egyértelmű volt, hogy először a helyi önkormányzatot keresik meg, ajánlják fel ezt a lehetőséget, annál is inkább, mivel elég jelentős iparűzési adót fizettek már be a „kasszába”. Ha kérdése van a jelenlévőknek, arra szívesen válaszol, illetve arra is, hogy kinek milyen kockázatot jelent a belépés. Reméli az azért egyértelmű a jelenlévőknek, hogy a felelősség kérdése meddig terjed. Egy kft példájával világítja ezt meg. Ha van egy korlátolt felelősségű társaság, akkor azért azért korlátolt, mert korlátolt a tagság vagyoni felelőssége. Nagyjából a szociális szövetkezet esetében is ez a helyzet. Van egy minimális részjegy, amit a tagsághoz meg kell vásárolni, a felelősség a részjegy arányában terjed. A nem mindennapi, vagy szokatlan dolog, nem azt jelenti, hogy valami „simlis”, hanem azt, hogy eddig az önkormányzat nem vállalkozott, nem gondolkodott ebben. Az alapszabályt rendelkezésre bocsátották. Ha a testület nem-et mond, akkor mennek tovább, megpróbálkoznak egy másik településen.

Dudás János ÜB elnök: a testület dönthet a Pénzügyi Bizottság véleménye ellenében is. A kérdése az lenne, bármilyen kötelezettséget a belépés a részjegy vásárláson kívül róhat-e a tagság az önkormányzatra? Az önkormányzatnak származhat-e bármilyen hátránya a tagsággal kapcsolatosan. Amit ő az anyagban olvasott, abban semmi kivetnivalót, semmi hátrányt nem látott. Az 5000 Ft-os részjegyvásárlás a pénzügyi helyzetüket nem befolyásolja. A Pénzügyi Bizottság döntését tudomásul veszi, nem kérdőjelezi meg, az az ő belső ügyük. A többiek milyen hátrányt kötelezettséget látnak a belépésben, tagságban? Egyáltalán lenne-e?

Dr. Faragó-Mészáros Judit képviselő: tőle a tagok kérdezték meg, hogy az önkormányzat „kitúrhatja-e” őket a szövetkezetből? Nem, a törvény rendelkezik, mind a természetes személyek, mind a jogi személyek arányáról. Jelenleg egy foglalkoztatással kapcsolatos pályázat került benyújtásra. Ha nyer a pályázat az önkormányzat is részesedhetne bizonyos mértékig a támogatásból. Jó lenne, ha kérésük meghallgatásra találna, de a nem-et is meg fogják érteni.

Juhász Attila alpolgármester: szociális szövetkezetek részére több pályázati lehetőség is adott, amivel települési feladatokat is el tudnak látni. Nyilván a foglalkoztatási pályázatok tovább foglalkoztatást kérnek, tehát nem a teljes futamidőt finanszírozzák. Korábban – mint ahogyan azt a polgármester úr is elmondta – 4-5 szociális szövetkezet is megkereste az önkormányzatot, hogy társuljanak velük. Ezek „külsősök” voltak, a településhez nem kapcsolódtak. A megkeresők mind elutasításra kerültek. A Pénzügyi Bizottság az előterjesztést nem támogatta, a polgármester úr tartózkodását vetítette elő a döntésben.

Dr. Faragó-Mészáros Judit képviselő: igen, több település élt és él is a szövetkezeti tagság adta pályázati lehetőségekkel.

Barna Dániel képviselő: az önkormányzatnak milyen feladata lenne a szövetkezeti munkában?

Dr. Faragó-Mészáros Judit képviselő: amíg nincs fennálló projekt, amiben dolgozni kell, addig az önkormányzatnak csupán a „markát kell tartani”.

Juhász Attila alpolgármester: ő tisztában van vele, hogy a szövetkezetnek milyen adminisztrációs - bevallási és adatszolgáltatási kötelezettségei vannak. Lehet, hogy ezzel itt nincs mindenki tisztában.

Fodorné Bodrogi Judit PB elnök: ő nincs, ezért is tartózkodott a bizottsági döntéskor. Ha belépés mellett döntenek, akkor a szövetkezeti ülésekre az önkormányzat képviselőjének is menni kell.

Dr. Faragó-Mészáros Judit képviselő: az önkormányzatot alapból a polgármester képviseli. A nem tudás az nem mentesít a döntések súlya, jelentősége alól.

Németh László képviselő: ő nem szereti az ilyen dolgokat. Sosem volt része ilyen dolgokban. Ő sosem pályázott, mindig abban hisz, hogy valamit építenek, és azt folytatják, hogy értéket állítanak elő. Az ilyen kapott, meg átláthatatlan dolgokban nem hisz.

Dr. Faragó-Mészáros Judit képviselő: a szociális szövetkezet pályázatok nélkül jutott el a tizenvalahány millió forintos árbevételig. Ő azt vázolta, hogy mi lehet a jövő. Foglalkoztatási pályázatból, mint tagnak már látna az önkormányzat számára is lehetőséget. Szerinte az a hülye, aki ebben a pályázati ciklusban nem pályázik. Kelljen a támogatás mert becsülettel használják fel arra, amire pályáznak. Nem „simlis”, nem nyúlt le senkitől semmit. Az ő szegedi ügyvédi irodája pályázatból létesült, szerinte ez nem ciki. Örül neki, hogy tudott élni ezzel a lehetőséggel. Neki a pályázatokról ez a véleménye. Aki önállóan akar küzdeni, azt is megérti, de attól szerinte az sem rossz, aki kihasználja a legális lehetőségeket. A VÉSZ Üllés Egyesület szintén él a pályázati támogatások adta lehetőséggel és most másodszorra fognak elutazni, és olyan embereket is magukkal visznek a kirándulásra, akik 20 éve nem voltak. Nem köszöni meg senki, hogy valaki nem pályázott és mindent a maga erejéből ért el. Szerinte minden lehetőséget ki kell használni.

Németh László képviselő: szerinte meg nem. Van erkölcsi alapja is ennek a dolognak. Szociális szövetkezet jól hangzik, de nem közösségi célokat szolgál. Nem irigység, de tudják, hogy az elsődleges célja ezeknek a cégeknek, szervezeteknek mi. A cégek enélkül is tudnának érvényesülni. Ő személy szerint elvből utasítja el az összes ilyen dolgot, amit hall. A pályázat a korrupció melegágya, ezek a kis cégek, szervezetek pedig a kis sallangjai ennek. Azért nem fog képviselőként igent mondani rá, mert magánszemélyként is irtózik az ilyenektől.

Dr. Borbás Zsuzsanna jegyző: a határozati javaslat szövegezésére utalna. Az önkormányzat személyes közreműködést nem vállaló tagként lépne be a szövetkezetbe, kötelezettséget 5000 Ft-os részjegy vásárlására vállalna. A felelősség kérdését a TE-RADO-LA szövetkezet alapszabálya rögzíti. Az adózás utáni eredményt az alábbi célokra oszthatja fel: meghatározza a részjegyek után járó részesedés összegét, meghatározza a tagok között a szövetkezettel való gazdasági együttműködésük arányában a felosztásra kerülő összeget, meghatározza a szövetkezet egyéb céljainak megvalósítására szolgáló összeget. A szövetkezet közgyűlése az esetleges vesztesége esetén a veszteség rendezésére pótbefizetést rendelhet el. A pótbefizetés évente legfeljebb egy

alkalommal rendelhető el, annak mértéke nem haladhatja meg a tag vagyoni hozzájárulásának 25 %-át.

Dr. Faragó-Mészáros Judit képviselő: vagyis 1.250 Ft-ot. Egyébként ő volt a legszomorúbb a törvény szabta feltétel kapcsán. Az ember nem szívesen enged a saját vállalkozásába külsősöket. Felvették a „pléhpofát”, és idejöttek ennek a „kényszerházasságnak” az érdekében. Nem az 1250 Ft-os pótbefizetés lehet ennek az egész dolognak a kellemetlen része – bár nagyon reméli, erre nem kerül sor – hanem az a néhány mondat, amit a jegyző asszony felolvasott. Ez a cég nem veszteséges. Ha nem úgy látnák, hogy ezt a szociális szövetkezetet érdemes megtartani, akkor magát sem keverte volna ilyen kellemetlen helyzetbe, hogy képviselőként ezt végig kelljen mondania. Úgy gondolja azonban, hogy egy évek óta jól működő cég ne azért szűnjön meg, mert ezt a dolgot nem tudják megoldani. Jelen állás szerint – megértve minden ellenállást – ők veszítenek többet azzal, hogy be kell venni a cégbe az önkormányzatot. Ez többek között mindenféle adminisztrációs és egyéb ügyintézést meg fog nehezíteni.

Dudás János ÜB elnök: ő még mindig nem kapott választ a kérdésére. Mi hátránya származik az önkormányzatnak azzal, ha belép a szövetkezetbe?

Németh László képviselő: a jövőbe nem látnak. Igazából a szociális szövetkezetek kerültek már balhéba, buktak már le csalásokkal. Mi van, ha nem pont ezzel a szövetkezettel, de Üllésre még jön 5 szövetkezet és mindegyiket befogadják – mert nem lehet belőle bajuk – és lesz egy nagy újságcikk, hogy az Üllési Önkormányzat benne volt egy ilyen-olyan lopásos, csalásos, sikkasztásos ügyben. Lehet ilyen például.

Dudás János ÜB elnök: a megközelítés Németh László képviselő részéről biztos jó, de amikor jelentkeztek képviselő-jelöltnek, ez a fajta látásmód bármelyiküket érintheti. Ha megfogja a rendőr őt autóval, onnantól kezdve ezt fel lehet fújni tévében, rádióban, egyéb sajtóban. Ő még mindig nem kapott arra választ arra, hogy mi hátránya lehet abból az önkormányzatnak, ha belép a szövetkezetbe.

Németh László képviselő: most mondta el, hogy mi lehet. A képviselőség egy nagyon felelősségteljes munka, és azzal számolni kell – amit elmondott Dudás János, hogy az említett eset kapcsán akár mi várható -, annak, aki ilyen munkát végez.

Dudás János ÜB elnök: ok, akkor, ha így közelítik meg, akkor otthon üljenek be a vitrinbe. Úgy, ahogy egy tisztán működő vállalkozás nem tudja, hogy mi fog vele történni holnap, holnapután és azután, úgy nem tudják, hogy a belépés következménye mi lesz. Úgy tudja Ruzsán az önkormányzat pl. közösen pályázik a Gazdakörrel is ebben a szervezeti formában. A belépésben semmilyen rizikót nem lát, be kell fizetni 5000 Ft, ha valami történik további 1250 Ft-ot, ennyi. Ki tudja, hogy Üllésen meddig lesz önkormányzat? Németh László belement olyan feltételezésekbe, hogy az Üllési Önkormányzat benne volt ilyen-olyan csalásba. Bocsánat, de ne úgy induljanak már neki semminek – hogy ez biztos csalás lesz.

Németh László képviselő: Dudás János azt kérdezte, hogy mi lehet probléma? Az általa elmondottak lehetnek egy fajta probléma. Dudás János bármelyik szociális szövetkezettel társulna,

mert az az önkormányzatnak jó? Vagy annyira azért ő is lenne körültekintő, hogy megválogatná, kivel.

Dudás János ÜB elnök: úgy is meg lehet közelíteni a dolgokat, ahogy Németh László látja. Számára világos, hogy egy vadidegennel nem állnak szóba – ezt az is bizonyítja, hogy a jelentkező 4-5 szövetkezettel nem akartak együttműködni. A már korábban Üllésre bejegyzett szociális szövetkezet kapcsán viszont előtte Dr. Faragó-Mészáros Juditnak van annyi respectje, hogy akár tűzbe is teszi érte a kezét. Ő részéről támogatja a szociális szövetkezetbe való belépést.

Németh László képviselő: a másik szövetkezeteknél biztosan volt valamilyen veszélyforrás, ha már el sem jutott képviselőkig. Ezekben biztosan lehet némi veszély, ha már nem mondják rá azonnal, hogy igen, lépjenek be, bárki legyen is az.

Dr. Borbás Zsuzsanna jegyző: az Mötv és az SZMSZ alapján szeretné felhívni a képviselő asszony figyelmét arra, hogy a döntéshozatalkor köteles bejelenteni összeférhetetlenségét, hiszen a szociális szövetkezet vezetőségi tagja egy közeli hozzátartozója A döntésből való kizárásról az érdemi döntés előtt határozni kell.

Dr. Faragó-Mészáros Judit képviselő: a döntés kacsán bejelenti összeférhetetlenségét.

Juhász Attila alpolgármester: javasolja Dr. Faragó-Mészáros Judit kizárását a döntéshozatalból, melyet szavazásra bocsát.

A Képviselőtestület 5 igen szavazattal egyetért (*Dr. Faragó-Mészáros Judit a szavazásban nem vesz részt),* és az alábbi határozatot hozza:

**52/2018.(III. 20.) önkormányzati határozat**

**Tárgy:** Dr. Faragó-Mészáros Judit képviselő személyes érintettsége

**H A T Á R O Z A T**

Üllés Nagyközségi Önkormányzat Képviselő-testülete Dr. Faragó-Mészáros Judit képviselő személyes érintettségéről szóló bejelentést tudomásul veszi, és őt a Képviselőtestület és szervei szervezeti és működési szabályzatáról szól 11/2016.(VIII.31.)önkormányzati rendelet 31.§. (6) bekezdése alapján a „a TE-RADO-LA Vállalkozásfejlesztési Szociális Szövetkezetbe történő belépés” tárgyú előterjesztésben foglalt határozati javaslat elbírálásakor a döntéshozatalból kizárja.

Erről jegyzőkönyvi kivonaton értesítést kap:

1.)Nagy Attila Gyula polgármester

2.) Dr. Faragó Mészáros Judit képviselő

3.) Iratár

Juhász Attila alpolgármester: javasolja, hogy aki a „TE-RADO-LA Vállalkozásfejlesztési Szociális Szövetkezetbe történő belépés” tárgyú előterjesztésben foglalt határozati javaslat elfogadását támogatja, az azt kézfeltartással jelezze, melyet szavazásra bocsát.

A Képviselőtestület 2 igen, 1 nem és 2 tartózkodás szavazattal a határozati javaslatot nem fogadja el.

**8.)Napirend**

**Kistelek Városi Önkormányzat Homokháti Önkormányzatok Kistérségfejlesztési Társulásához történő csatlakozása**

Előadó: Nagy Attila Gyula polgármester

 *(az előterjesztés a jegyzőkönyv 9. számú melléklete)*

Juhász Attila alpolgármester: a napirendet a Pénzügyi Bizottság is áttekintette, átadja a szót a bizottság elnökének.

Fodorné Bodrogi Judit PB elnök: a Pénzügyi Bizottság 3 igen szavazattal a javaslattal egyetért.

Dr. Borbás Zsuzsanna jegyző: az előző testületi ülések egyikén Újszentiván belépését támogatták, most Kistelek kéri a belépési szándéka jóváhagyását. A Kisteleki Önkormányzat csatlakozási szándékáról szóló testületi határozatot meghozták, azt a napirendhez becsatolták. A társulásban részt vevő valamennyi önkormányzatnak minősített többséggel jóvá kell hagyni a belépést. Arra, hogy Kistelek csatlakozni tudjon a társuláshoz, augusztus 15. napjával lesz lehetősége.

Juhász Attila alpolgármester: kérdés, észrevétel van-e még? Amennyiben nincs, úgy javasolja, a határozati javaslat elfogadását.

A Képviselőtestület 6 igen, szavazattal a javaslattal egyetért, és az alábbi határozatot hozza:

**53/2018.(III.20.)önkormányzati határozat**

**Tárgy:** Kistelek Városi Önkormányzat Homokháti Önkormányzatok Kistérségfejlesztési Társulásához történő csatlakozása

**H A T Á R O Z A T**

1.)Üllés Nagyközségi Önkormányzat Képviselő-testülete a tárgybeli előterjesztést megvitatta és minősített többséggel meghozott döntésével támogatja Kistelek Városi Önkormányzat 2018.08.15. nappal történő csatlakozását a Homokháti Önkormányzatok Kistérségfejlesztési Társulásához.

2.)A Képviselő-testület felkéri a polgármestert a szükséges intézkedések megtételére.

Felelős: 2./ pontra Nagy Attila Gyula polgármester

Határidő: azonnal

Jelentést a Képviselő-testület nem kér.

Erről jegyzőkönyvi kivonaton értesítést kap:

l./ Nagy Attila Gyula polgármester

2./ Dr. Borbás Zsuzsanna jegyző

3./ Homokháti Önkormányzatok Kistérségfejlesztési Társulása

4./ Mórahalmi Polgármesteri Hivatal

5./ Kistelek Városi Önkormányzat

6./ Irattár

Juhász Attila alpolgármester: további kérdés, észrevétel van-e? Amennyiben nincs, úgy az elkövetkezendő témákra figyelemmel zárt ülés megtartását javasolja, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**54/2018.(III.20.)önkormányzati határozat**

**Tárgy:** Zárt ülés elrendelése

**H A T Á R O Z A T**

Üllés Nagyközségi Önkormányzat Képviselőtestülete - figyelemmel Magyarország helyi önkormányzatairól szóló 2011. évi CLXXXIX. törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.)Nagy Attila Gyula polgármester

2.) Dr. Borbás Zsuzsanna jegyző

3.)Irattár

Juhász Attila alpolgármester: a zárt ülés megtartása előtt 5 perc technikai szünetet rendel el.

*(Dr. Szántó Mária a Mórahalmi Járási Hivatal hivatalvezetője, Marótiné Hunyadvári Zita Csigabiga Óvoda és Bölcsőde vezetője, Vass Péter műhelyvezető, Czékus Péter műszaki ügyintéző távozik az ülésteremből)*

Juhász Attila alpolgármester: megköszöni a részvételt, a nyílt ülést 16 óra 54 perckor bezárja.

K.m.f.

Nagy Attila Gyula Juhász Attila

polgármester alpolgármester

Dr. Borbás Zsuzsanna

jegyző